‘Zuma se nalatenskap bepaal deur Nkandla’Aartsbiskop Thabo Makgopa Makgoba het die uitlating Saterdag gemaak tydens ŉ optog buite die parlement. “Mnr. die president, hoe jy onthou word in die geskiedenis, jou nalatenskap, gaan bepaal word deur hoe jy met die land praat oor hoe jy die besluite gemaak het wat jy gemaak het,” het Makgabo gesê. ŉ Groep godsdienstige leiers het van Distrik Ses na die parlement ŉ optog gehou ter viering van 20 jaar van demokrasie en om hul kommer te kenne te gee oor die huidige stand van sake in die land. Makgoba sê hy wil Zuma glo “as hy sê dat hy nie ons land se tesourie beroof het nie. Maar as hy nie het nie, het hy die trapleer vasgehou? Indien hy het dan is hy net so skuldig soos die persoon wat deur die venster geklim het.” Hy sê Zuma moet dringend Suid-Afrikaners oor die aangeleentheid toespreek aangesien daar “historiese vlakke van wantroue” in die regering is. “Ons moet die stem van verantwoordelikheid hoor praat.” Makgoba sê Suid-Afrika se huidige “historiese geleentheid” is nie die viering van twee dekades van demokrasie nie maar eerder wat Zuma oor die lot van die land besluit. “Dit is in jou oomblikke van beslissing of besluiteloosheid dat ons lot gevorm word.”